CELEX: 32016R1052
Language: fi
Date: 2016-03-08 00:00:00
Title: Komission delegoitu asetus (EU) 2016/1052, annettu 8 päivänä maaliskuuta 2016, Euroopan parlamentin ja asetuksen (EU) N:o 596/2014 täydentämisestä takaisinosto-ohjelmiin ja vakauttamistoimenpiteisiin sovellettavia edellytyksiä koskevilla teknisillä sääntelystandardeilla (ETA:n kannalta merkityksellinen teksti)

30.6.2016   
            
            
               FI
            
            
               Euroopan unionin virallinen lehti
            
            
               L 173/34
            
         KOMISSION DELEGOITU ASETUS (EU) 2016/1052,
   annettu 8 päivänä maaliskuuta 2016,
   Euroopan parlamentin ja asetuksen (EU) N:o 596/2014 täydentämisestä takaisinosto-ohjelmiin ja vakauttamistoimenpiteisiin sovellettavia edellytyksiä koskevilla teknisillä sääntelystandardeilla
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon markkinoiden väärinkäytöstä (markkinoiden väärinkäyttöasetus) sekä Euroopan parlamentin ja neuvoston direktiivin 2003/6/EY ja komission direktiivien 2003/124/EY, 2003/125/EY ja 2004/72/EY kumoamisesta 16 päivänä huhtikuuta 2014 annetun Euroopan parlamentin ja neuvoston asetuksen (EU) N:o 596/2014 (1) ja erityisesti sen 5 artiklan 6 kohdan 3 alakohdan,
   sekä katsoo seuraavaa:
   
               (1)
            
            
               Takaisinosto-ohjelmien mukaisen kaupankäynnin omilla osakkeilla sekä arvopapereiden vakauttamiseksi toteutettavan kaupankäynnin arvopapereilla tai liitännäisvälineillä olisi täytettävä asetuksessa (EU) N:o 596/2014 ja tässä asetuksessa säädetyt vaatimukset ja edellytykset, jotta niihin voitaisiin soveltaa poikkeusta markkinoiden väärinkäyttöä koskevista kielloista.
            
         
               (2)
            
            
               Vaikka asetuksessa (EU) N:o 596/2014 sallitaan vakauttaminen liitännäisvälineillä, takaisinosto-ohjelmiin liittyviä liiketoimia koskeva poikkeus olisi rajoitettava tosiasialliseen kaupankäyntiin liikkeeseenlaskijan omilla osakkeilla, eikä sitä saisi soveltaa johdannaissopimuksiin liittyviin liiketoimiin.
            
         
               (3)
            
            
               Koska markkinoiden väärinkäytön estäminen edellyttää avoimuutta, on tärkeää varmistaa, että ennen takaisinosto-ohjelmien mukaista kaupankäyntiä omilla osakkeilla ja ennen arvopapereiden vakauttamiseksi toteutettavaa kaupankäyntiä sekä tällaisten kaupankäyntien aikana ja niiden jälkeen julkistetaan tai ilmoitetaan asianmukaiset tiedot.
            
         
               (4)
            
            
               Markkinoiden väärinkäytön estämiseksi on asianmukaista vahvistaa edellytykset, jotka koskevat ostohintaa ja sallittua päivittäistä volyymia takaisinosto-ohjelmien mukaisessa omilla osakkeilla käytävässä kaupassa. Jotta estettäisiin tällaisten edellytysten kiertäminen, takaisinostoihin liittyvät liiketoimet olisi toteutettava kauppapaikassa, jossa liikkeeseenlaskijan osakkeet on otettu kaupankäynnin kohteeksi tai jossa niillä käydään kauppaa. Sopimuskauppoja, jotka eivät vaikuta hinnanmuodostukseen, voitaisiin kuitenkin käyttää takaisinosto-ohjelman tarkoitukseen, ja niihin voitaisiin soveltaa edellä mainittua poikkeusta, jos kaikki asetuksessa (EU) N:o 596/2014 ja tässä asetuksessa tarkoitetut edellytykset täyttyvät.
            
         
               (5)
            
            
               Jotta vältettäisiin se vaara, että takaisinosto-ohjelmien mukaista omilla osakkeilla käytävää kauppaa koskevaa poikkeusta käytetään väärin, on tärkeää, että tässä asetuksessa asetetaan rajoitukset sille, minkä tyyppisiä liiketoimia liikkeeseenlaskija voi toteuttaa takaisinosto-ohjelman aikana, sekä omilla osakkeilla käytävän kaupan ajoitukselle. Rajoituksilla olisi estettävä se, että liikkeeseenlaskija myy omia osakkeitaan takaisinosto-ohjelman aikana, sekä otettava huomioon, että liikkeeseenlaskijaan voidaan soveltaa väliaikaisia kaupankäyntikieltoja ja että liikkeeseenlaskijalla voi olla lailliset perusteet lykätä sisäpiiritiedon julkistamista.
            
         
               (6)
            
            
               Arvopapereiden vakauttamisella pyritään rajatun ajan tukemaan arvopapereiden listautumisannin tai toissijaisen annin hintaa, jos arvopapereihin kohdistuu myyntipaineita, sekä lievittämään siten lyhytaikaisten sijoittajien luomia myyntipaineita ja takaamaan arvopapereille vakaat markkinat. Tällä tavoin vakauttamisella voidaan lisätä sijoittajien ja liikkeeseenlaskijoiden luottamusta rahoitusmarkkinoihin. Sen vuoksi olisi sellaisten sijoittajien edun mukaista, jotka ovat merkinneet tai ostaneet kyseisiä arvopapereita merkittävän liikkeeseenlaskun yhteydessä, sekä liikkeeseenlaskijan edun mukaista, ettei blokkikauppoja, jotka ovat puhtaasti yksityisiä liiketoimia, pidettäisi arvopapereiden merkittävänä liikkeeseenlaskuna.
            
         
               (7)
            
            
               Tietyt jäsenvaltiot antavat listautumisannin yhteydessä luvan käydä kauppaa ennen virallisen kaupankäynnin aloittamista säännellyllä markkinalla. Tätä kutsutaan yleisesti ennen liikkeeseenlaskua käytäväksi kaupaksi (when issued trading). Sen vuoksi olisi sovellettaessa poikkeusta arvopapereiden vakauttamiseen oltava mahdollista, että vakauttamisjakso alkaa ennen virallisen kaupankäynnin alkamista, jos tietyt avoimuutta ja kaupankäyntiä koskevat edellytykset täyttyvät.
            
         
               (8)
            
            
               Markkinoiden luotettavuus edellyttää vakauttamistoimenpiteiden asianmukaista julkistamista. Vakauttamisliiketoimien ilmoittaminen on tarpeen myös siitä syystä, että se antaa toimivaltaisille viranomaisille mahdollisuuden valvoa vakauttamistoimenpiteitä. Sijoittajansuojan varmistamiseksi, markkinoiden luotettavuuden säilyttämiseksi ja markkinoiden väärinkäytön estämiseksi on myös tärkeää, että toimivaltaiset viranomaiset saavat valvontatehtäviään hoitaessaan tietoonsa kaikki vakauttamisliiketoimet siitä riippumatta, toteutetaanko ne kauppapaikassa vai sen ulkopuolella. Lisäksi on asianmukaista selventää etukäteen, mikä on liikkeeseenlaskijoiden, tarjoajien tai vakauttamista harjoittavien yhteisöjen välinen vastuunjako sovellettavien raportointi- ja avoimuusvaatimusten täyttämisessä. Vastuunjaossa olisi otettava huomioon, kenen hallussa merkitykselliset tiedot ovat. Nimetyn yhteisön vastuulla olisi lisäksi oltava toimivaltaisen viranomaisen pyyntöihin vastaaminen kussakin asianomaisessa jäsenvaltiossa. Sen varmistamiseksi, että kaikki sijoittajat tai markkinaosapuolet voivat saada tiedot helposti käyttöönsä, tietojen julkistaminen vakautettavista arvopapereista komission asetuksen (EY) N:o 809/2004 (2) mukaisesti ennen listautumisannin tai toissijaisen annin alkamista ei rajoita tämän asetuksen 6 artiklan mukaisten julkistamisvaatimusten soveltamista.
            
         
               (9)
            
            
               Kaikkien vakauttamista harjoittavien sijoituspalveluyritysten ja luottolaitosten välillä olisi oltava asianmukainen koordinointijärjestelmä. Vakauttamisen aikana yhden sijoituspalveluyrityksen tai luottolaitoksen olisi toimittava keskusyhteyspisteenä asianomaisten jäsenvaltioiden toimivaltaisten viranomaisten sääntelytoimia varten.
            
         
               (10)
            
            
               Jotta vakauttamistoimiin saataisiin resursseja ja suojautumismahdollisuuksia, lisävakauttaminen olisi sallittava ylimerkintämahdollisuuksien tai lisäosakeoptioiden käytön muodossa. On kuitenkin tärkeää vahvistaa tällaisen lisävakauttamisen avoimuutta ja käyttötapaa koskevat edellytykset, mukaan luettuna ajanjakso, jonka aikana lisävakauttamista voidaan harjoittaa. Lisäksi olisi kiinnitettävä erityistä huomiota sijoituspalveluyrityksen tai luottolaitoksen vakauttamistarkoituksessa käyttämään ylimerkintämahdollisuuteen, kun se johtaa sellaisen position syntymiseen, jota lisäosakeoptio ei kata.
            
         
               (11)
            
            
               Sekaannusten välttämiseksi vakauttamista olisi harjoitettava tavalla, jossa otetaan huomioon markkinaolosuhteet ja arvopapereiden tarjoushinta. Vakauttamistoimenpiteissä syntyneiden positioiden rahaksi muuttamiseen liittyvät liiketoimet olisi toteutettava siten, että niillä on mahdollisimman vähäinen vaikutus markkinoihin ja vallitsevat markkinaolosuhteet otetaan huomioon. Koska vakauttamisen tarkoituksena on tukea hintaa, vakauttamisostoilla hankittujen arvopapereiden myymisen, mukaan luettuna niiden myyminen myöhempien vakauttamistoimien helpottamiseksi, ei saisi katsoa palvelevan hinnan tukemista. Näitä myyntejä ja myöhempiä ostoja ei saisi sinänsä pitää väärinkäyttönä, vaikka niihin ei sovelletakaan asetuksessa (EU) N:o 596/2014 säädettyä poikkeusta.
            
         
               (12)
            
            
               Tämä asetus perustuu teknisten sääntelystandardien luonnoksiin, jotka Euroopan arvopaperimarkkinaviranomainen on toimittanut komissiolle.
            
         
               (13)
            
            
               Euroopan arvopaperimarkkinaviranomainen on järjestänyt avoimia julkisia kuulemisia tämän asetuksen perustana olevista teknisten sääntelystandardien luonnoksista, analysoinut niihin mahdollisesti liittyviä kustannuksia ja hyötyjä sekä pyytänyt lausunnon Euroopan parlamentin ja neuvoston asetuksen (EU) N:o 1095/2010 (3) 37 artiklan mukaisesti perustetulta arvopaperimarkkina-alan osallisryhmältä.
            
         
               (14)
            
            
               Rahoitusmarkkinoiden sujuvan toiminnan varmistamiseksi on tarpeen, että tämä asetus tulee voimaan kiireellisesti ja että tässä asetuksessa annettuja säännöksiä sovelletaan samasta päivämäärästä lähtien kuin asetuksessa (EU) N:o 596/2014 annettuja säännöksiä,
            
         ON HYVÄKSYNYT TÄMÄN ASETUKSEN:
   I LUKU
   
      YLEISET SÄÄNNÖKSET
   
   1 artikla
   Tässä asetuksessa tarkoitetaan:
   
               a)
            
            
               ’määräaikaisella takaisinosto-ohjelmalla’ takaisinosto-ohjelmaa, jossa ohjelman voimassaoloaikana tehtävien osakekauppojen ajankohdat ja kaupattavien osakkeiden volyymi määritetään takaisinosto-ohjelmaa julkistettaessa;
            
         
               b)
            
            
               ’asianmukaisella julkistamisella’ tiedon julkistamista siten, että yleisöllä on nopea pääsy kyseiseen tietoon ja että tietoa voidaan arvioida perusteellisesti, asianmukaisesti ja oikea-aikaisesti yleisön keskuudessa komission täytäntöönpanoasetuksen (EU) 2016/1055 (4) ja soveltuvin osin Euroopan parlamentin ja neuvoston direktiivin 2004/109/EY (5) 21 artiklassa tarkoitetussa virallisesti nimetyssä järjestelmässä;
            
         
               c)
            
            
               ’tarjoajalla’ arvopapereiden aiempaa haltijaa tai ne liikkeeseen laskevaa yhteisöä;
            
         
               d)
            
            
               ’jakamisella’ yhtä tai useampaa menettelyä, jolla määritetään arvopapereita aiemmin merkinneiden tai hakeneiden sijoittajien saamien arvopapereiden lukumäärä;
            
         
               e)
            
            
               ’lisävakauttamisella’ sijoituspalveluyritysten tai luottolaitosten arvopapereiden merkittävän liikkeeseenlaskun yhteydessä käyttämää ylimerkintämahdollisuutta tai lisäosakeoptiota, kun sen yksinomaisena tavoitteena on edistää vakauttamistoimia;
            
         
               f)
            
            
               ’ylimerkintämahdollisuudella’ merkintäsopimukseen tai annin järjestämistä koskevaan pääsopimukseen sisältyvää lauseketta, joka antaa mahdollisuuden ottaa vastaan enemmän arvopapereiden ostamiseksi tehtyjä merkintöjä tai tarjouksia kuin arvopapereita on alun perin ollut tarjolla;
            
         
               g)
            
            
               ’lisäosakeoptiolla’ (greenshoe option) tarjoajan arvopapereiden tarjoamiseen osallistuneelle sijoituspalveluyritykselle tai sijoituspalveluyrityksille tai luottolaitokselle tai luottolaitoksille ylimerkintöjen kattamiseen myöntämää optiota, jonka mukaan kyseinen yritys tai laitos tai kyseiset yritykset tai laitokset voivat määrättynä aikana arvopaperitarjouksen päättymisen jälkeen ostaa tietyn enimmäismäärän arvopapereita tarjoushintaan.
            
         II LUKU
   
      TAKAISINOSTO-OHJELMAT
   
   2 artikla
   Julkistamis- ja raportointivelvollisuudet
   1.   Jotta liikkeeseenlaskija voisi hyödyntää asetuksen (EU) N:o 596/2014 5 artiklan 1 kohdassa säädettyä poikkeusta ennen kaupankäynnin aloittamista Euroopan parlamentin ja neuvoston direktiivin 2012/30/EU (6) 21 artiklan 1 kohdan mukaisesti sallitussa takaisinosto-ohjelmassa, sen on huolehdittava seuraavien tietojen asianmukaisesta julkistamisesta:
   
               a)
            
            
               asetuksen (EU) N:o 596/2014 5 artiklan 2 kohdassa tarkoitettu ohjelman tarkoitus;
            
         
               b)
            
            
               ohjelmaan osoitettu rahallinen enimmäismäärä;
            
         
               c)
            
            
               hankittavien osakkeiden enimmäismäärä;
            
         
               d)
            
            
               ohjelmalle hyväksytty voimassaoloaika, jäljempänä ’ohjelman kesto’.
            
         Liikkeeseenlaskijan on huolehdittava ohjelman myöhempien muutosten sekä ensimmäisen alakohdan mukaisesti jo julkaistujen tietojen myöhempien muutosten asianmukaisesta julkistamisesta.
   2.   Liikkeeseenlaskijalla on oltava käytössä mekanismeja, joiden avulla se voi täyttää velvollisuutensa raportoida toimivaltaiselle viranomaiselle ja kirjata jokainen takaisinosto-ohjelmaan liittyvä liiketoimi, mukaan luettuina asetuksen (EU) N:o 596/2014 5 artiklan 3 kohdassa tarkoitetut tiedot. Liikkeeseenlaskijan on ilmoitettava jokaisen sellaisen kauppapaikan toimivaltaiselle viranomaiselle, jossa osakkeet on otettu kaupankäynnin kohteeksi tai jossa niillä käydään kauppaa, kaikista takaisinosto-ohjelmaan liittyvistä liiketoimista yksityiskohtaisesti ja koosteena viimeistään liiketoimen toteuttamispäivää seuraavan seitsemännen kaupankäyntipäivän loppuun mennessä. Koosteessa on ilmoitettava yhteenlaskettu volyymi ja painotettu keskimääräinen kurssi päivää ja kauppapaikkaa kohden.
   3.   Liikkeeseenlaskijan on varmistettava, että 2 kohdassa tarkoitetut takaisinosto-ohjelmiin liittyviä liiketoimia koskevat tiedot julkistetaan asianmukaisesti viimeistään tällaisten liiketoimien toteuttamispäivää seuraavan seitsemännen kaupankäyntipäivän loppuun mennessä. Lisäksi liikkeeseenlaskijan on julkaistava julkistetut liiketoimet verkkosivustollaan ja pidettävä kyseiset tiedot julkisesti saatavilla vähintään viiden vuoden ajan niiden asianmukaisesta julkistamisesta.
   3 artikla
   Kaupankäynnin edellytykset
   1.   Jotta takaisinosto-ohjelmiin liittyviin liiketoimiin voitaisiin soveltaa asetuksen (EU) N:o 596/2014 5 artiklan 1 kohdassa säädettyä poikkeusta, niiden on täytettävä seuraavat edellytykset:
   
               a)
            
            
               liikkeeseenlaskijan on ostettava osakkeet kauppapaikassa, jossa osakkeet on otettu kaupankäynnin kohteeksi tai jossa niillä käydään kauppaa;
            
         
               b)
            
            
               kun on kyse osakkeista, joilla käydään jatkuvasti kauppaa kauppapaikassa, toimeksiantoja ei saa antaa huutokauppavaiheen aikana, ja toimeksiantoja, jotka annetaan ennen huutokauppavaiheen alkamista, ei saa muuttaa kyseisen vaiheen aikana;
            
         
               c)
            
            
               kun on kyse osakkeista, joilla käydään kauppaa kauppapaikassa ainoastaan huutokauppojen välityksellä, liikkeeseenlaskijan on annettava toimeksiannot ja muutettava niitä huutokaupan aikana edellyttäen, että muilla markkinaosapuolilla on riittävästi aikaa reagoida niihin.
            
         2.   Jotta liikkeeseenlaskijat voisivat hyödyntää asetuksen (EU) N:o 596/2014 5 artiklan 1 kohdassa säädettyä poikkeusta, ne eivät saa takaisinosto-ohjelman mukaisia liiketoimia toteuttaessaan ostaa osakkeita hinnalla, joka on korkeampi kuin korkeampi seuraavista hinnoista: viimeisimmän riippumattoman kaupan toteutushinta ja korkein voimassa oleva riippumaton ostotarjous kauppapaikassa, jossa kauppa toteutetaan, myös silloin, kun osakkeilla käydään kauppaa eri kauppapaikoissa.
   3.   Jotta liikkeeseenlaskijat voisivat hyödyntää asetuksen (EU) N:o 596/2014 5 artiklan 1 kohdassa säädettyä poikkeusta, ne eivät saa takaisinosto-ohjelman mukaisia liiketoimia toteuttaessaan ostaa minkään kaupankäyntipäivän aikana yli 25:tä prosenttia osakkeiden keskimääräisestä päivittäisestä volyymista kauppapaikassa, jossa osto toteutetaan.
   Sovellettaessa ensimmäistä alakohtaa keskimääräisen päivittäisen volyymin on perustuttava keskimääräiseen päivittäisen kaupankäynnin volyymiin seuraavista ajanjaksoista jommankumman aikana:
   
               a)
            
            
               sitä kuukautta edeltävä kuukausi, jona 2 artiklan 1 kohdassa edellytetyt tiedot julkistetaan; tämä määritetty volyymi on mainittava takaisinosto-ohjelmassa, ja sen on oltava voimassa kyseisen ohjelman keston ajan;
            
         
               b)
            
            
               ostopäivää edeltävät 20 kaupankäyntipäivää, jos ohjelmassa ei mainita kyseistä volyymia.
            
         4 artikla
   Kaupankäynnin rajoitukset
   1.   Jotta liikkeeseenlaskija voisi hyödyntää asetuksen (EU) N:o 596/2014 5 artiklan 1 kohdassa säädettyä poikkeusta, se ei saa takaisinosto-ohjelman keston aikana harjoittaa seuraavia toimintoja:
   
               a)
            
            
               omien osakkeiden myynti;
            
         
               b)
            
            
               kaupankäynti asetuksen (EU) N:o 596/2014 19 artiklan 11 kohdassa tarkoitetun suljetun ajanjakson aikana;
            
         
               c)
            
            
               kaupankäynti silloin, kun liikkeeseenlaskija on asetuksen (EU) N:o 596/2014 17 artiklan 4 tai 5 kohdan mukaisesti päättänyt lykätä sisäpiiritiedon julkistamista.
            
         2.   Edellä olevaa 1 kohtaa ei sovelleta, jos:
   
               a)
            
            
               liikkeeseenlaskija toteuttaa määräaikaista takaisinosto-ohjelmaa; tai
            
         
               b)
            
            
               takaisinosto-ohjelman pääjärjestäjänä on sijoituspalveluyritys tai luottolaitos, joka tekee liikkeeseenlaskijan osakkeiden ostojen ajankohtaa koskevat päätöksensä itsenäisesti liikkeeseenlaskijaan nähden.
            
         3.   Edellä olevaa 1 kohdan a alakohtaa ei sovelleta, jos liikkeeseenlaskija on sijoituspalveluyritys tai luottolaitos ja jos se on perustanut asianmukaiset ja tehokkaat sisäiset järjestelyt ja menettelyt, pannut ne täytäntöön ja ylläpitää niitä toimivaltaisen viranomaisen valvonnassa estääkseen sen, että henkilöt, joilla on pääsy liikkeeseenlaskijaa suoraan tai välillisesti koskevaan sisäpiiritietoon, ilmaisevat ne laittomasti henkilöille, jotka vastaavat omilla osakkeilla käytävää kauppaa koskevista päätöksistä, kun omilla osakkeilla käydään kauppaa tällaisen päätöksen perusteella.
   4.   Edellä olevia 1 kohdan b ja c alakohtaa ei sovelleta, jos liikkeeseenlaskija on sijoituspalveluyritys tai luottolaitos ja jos se on perustanut asianmukaiset ja tehokkaat sisäiset järjestelyt ja menettelyt, pannut ne täytäntöön ja ylläpitää niitä toimivaltaisen viranomaisen valvonnassa estääkseen sen, että henkilöt, joilla on pääsy liikkeeseenlaskijaa suoraan tai välillisesti koskevaan sisäpiiritietoon, mukaan luettuina takaisinosto-ohjelmassa tehtävät hankintapäätökset, ilmaisevat ne laittomasti henkilöille, jotka vastaavat kaupankäynnistä omilla osakkeilla asiakkaiden lukuun, kun omilla osakkeilla käydään kauppaa kyseisten asiakkaiden lukuun.
   III LUKU
   
      VAKAUTTAMISTOIMENPITEET
   
   5 artikla
   Vakauttamisjaksoa koskevat edellytykset
   1.   Osakkeiden ja osakkeita vastaavien muiden arvopapereiden osalta asetuksen (EU) N:o596/2014 5 artiklan 4 kohdan a alakohdassa tarkoitettu rajattu aika, jäljempänä ’vakauttamisjakso’, alkaa,
   
               a)
            
            
               kun on kyse merkittävästä liikkeeseenlaskusta julkisesti ilmoitetun listautumisannin muodossa, päivänä, jona kaupankäynti arvopapereilla alkaa asianomaisessa kauppapaikassa, ja päättyy viimeistään 30 kalenteripäivän kuluttua siitä;
            
         
               b)
            
            
               kun on kyse merkittävästä liikkeeseenlaskusta toissijaisen annin muodossa, päivänä, jona arvopapereiden lopullisen hinnan asianmukainen julkistaminen tapahtuu, ja päättyy viimeistään 30 kalenteripäivän kuluttua arvopapereiden jakamispäivästä.
            
         2.   Jos julkisesti ilmoitettu listautumisanti tapahtuu jäsenvaltiossa, joka sallii kaupankäynnin ennen kaupankäynnin aloittamista kauppapaikassa, vakauttamisjakso alkaa 1 kohdan a alakohtaa sovellettaessa päivänä, jona arvopapereiden lopullisen hinnan asianmukainen julkistaminen tapahtuu, ja päättyy viimeistään 30 kalenteripäivän kuluttua siitä. Tällainen kaupankäynti on toteutettava sen kauppapaikan sovellettavien sääntöjen mukaisesti, jossa arvopaperit aiotaan ottaa kaupankäynnin kohteeksi, mukaan luettuina tietojen julkistamista ja kauppojen ilmoittamista koskevat säännöt.
   3.   Joukkovelkakirjojen ja muiden arvopaperistettujen velan muotojen osalta, mukaan luettuina arvopaperistetut velan muodot, jotka ovat muunnettavissa tai vaihdettavissa osakkeiksi tai osakkeita vastaaviksi muiksi arvopapereiksi, vakauttamisjakso alkaa päivänä, jona arvopaperitarjouksen lopullisten ehtojen asianmukainen julkistaminen tapahtuu, ja päättyy viimeistään 30 kalenteripäivän kuluttua päivästä, jona instrumenttien liikkeeseenlaskija saa maksut liikkeeseenlaskusta, tai viimeistään 60 kalenteripäivän kuluttua arvopaperien jakamisesta sen mukaan, kumpi päivä on aiemmin.
   6 artikla
   Julkistamis- ja raportointivelvollisuudet
   1.   Tämän artiklan 5 kohdan mukaisesti nimetyn henkilön on ennen listautumisannin tai toissijaisen annin alkamista huolehdittava seuraavien tietojen asianmukaisesta julkistamisesta:
   
               a)
            
            
               tieto siitä, ettei vakauttaminen välttämättä tapahdu ja että se voidaan lopettaa milloin tahansa;
            
         
               b)
            
            
               tieto siitä, että vakauttamisliiketoimilla pyritään tukemaan arvopapereiden markkinahintaa vakauttamisjakson aikana;
            
         
               c)
            
            
               sen vakauttamisjakson alkaminen ja päättyminen, jonka aikana vakauttamista voidaan harjoittaa;
            
         
               d)
            
            
               sen yhteisön tunnistetiedot, joka toteuttaa vakauttamisen; jollei näitä tietoja ole saatavissa julkistamisajankohtana, ne on julkistettava asianmukaisesti ennen vakauttamisen alkua;
            
         
               e)
            
            
               ylimerkintämahdollisuuden tai lisäosakeoption olemassaolo ja kyseisen mahdollisuuden tai option piiriin kuuluvien arvopapereiden enimmäismäärä sekä ajanjakso, jona lisäosakeoptiota voidaan käyttää, ja ylimerkintämahdollisuuden tai lisäosakeoption käyttöön liittyvät ehdot; ja
            
         
               f)
            
            
               paikka, jossa vakauttamista voidaan harjoittaa, mukaan luettuna kyseisen kauppapaikan nimi tai kyseisten kauppapaikkojen nimet.
            
         2.   Tämän artiklan 5 kohdan mukaisesti nimettyjen henkilöiden on varmistettava vakauttamisjakson aikana, että kaikkia vakauttamisliiketoimia koskevat tiedot julkistetaan asianmukaisesti viimeistään tällaisten liiketoimien toteuttamispäivää seuraavan seitsemännen kaupankäyntipäivän loppuun mennessä.
   3.   Tämän artiklan 5 kohdan mukaisesti nimetyn henkilön on viikon kuluessa vakauttamisjakson päättymisestä huolehdittava seuraavien tietojen asianmukaisesta julkistamisesta:
   
               a)
            
            
               tieto siitä, onko vakauttamista harjoitettu;
            
         
               b)
            
            
               päivä, jona vakauttaminen aloitettiin;
            
         
               c)
            
            
               päivä, jona viimeinen vakauttamistoimi toteutettiin;
            
         
               d)
            
            
               arvopapereiden hintojen vaihteluväli, jonka puitteista vakauttamista on harjoitettu, kunakin päivänä, jona vakauttamisliiketoimia on toteutettu;
            
         
               e)
            
            
               tapauksen mukaan kauppapaikka (kauppapaikat), jossa (joissa) vakauttamisliiketoimet on toteutettu.
            
         4.   Vakauttamista harjoittavien yhteisöjen on asetuksen (EU) N:o 596/2014 5 artiklan 5 kohdassa säädetyn ilmoitusvaatimuksen noudattamiseksi siitä riippumatta, toimivatko ne liikkeeseenlaskijan vai tarjoajan lukuun, kirjattava jokainen arvopapereihin ja liitännäisvälineisiin liittyvä vakauttamistoimeksianto tai -liiketoimi Euroopan parlamentin ja neuvoston asetuksen (EU) N:o 600/2014 (7) 25 artiklan 1 kohdan ja 26 artiklan 1, 2 ja 3 kohdan mukaisesti. Vakauttamista harjoittavien yhteisöjen on siitä riippumatta, toimivatko ne liikkeeseenlaskijan vai tarjoajan lukuun, ilmoitettava kaikista arvopapereihin ja liitännäisvälineisiin liittyvistä vakauttamisliiketoimista
   
               a)
            
            
               kunkin sellaisen kauppapaikan toimivaltaiselle viranomaiselle, jossa vakauttamisen kohteena olevat arvopaperit on otettu kaupankäynnin kohteeksi tai jossa niillä käydään kauppaa;
            
         
               b)
            
            
               kunkin sellaisen kauppapaikan toimivaltaiselle viranomaiselle, jossa toteutetaan liitännäisvälineisiin liittyviä liiketoimia arvopapereiden vakauttamiseksi.
            
         5.   Liikkeeseenlaskijan, tarjoajan tai vakauttamista harjoittavan yhteisön sekä niiden lukuun toimivien henkilöiden on nimettävä joukostaan yksi toimimaan keskusyhteyspisteenä, joka vastaa
   
               a)
            
            
               1, 2 ja 3 kohdassa tarkoitettujen julkistamisvaatimusten noudattamisesta; ja
            
         
               b)
            
            
               4 kohdassa tarkoitettujen toimivaltaisten viranomaisten esittämien pyyntöjen käsittelemisestä.
            
         7 artikla
   Hintoja koskevat ehdot
   1.   Osakkeiden tai osakkeita vastaavien arvopapereiden tarjoamisen yhteydessä harjoitettavassa vakauttamisessa liiketoimia ei saa missään tapauksessa toteuttaa tarjoushintaa korkeampaan hintaan.
   2.   Osakkeiksi tai osakkeita vastaaviksi muiksi arvopapereiksi muunnettavissa tai vaihdettavissa olevien arvopaperistettujen velan muotojen tarjoamisen yhteydessä harjoitettavassa vakauttamisessa liiketoimia ei saa missään tapauksessa toteuttaa hintaan, joka ylittää uuden arvopaperitarjouksen lopullisten ehtojen julkistamisen aikaan vallinneen kyseisten instrumenttien markkinahinnan.
   8 artikla
   Lisävakauttamisen edellytykset
   Lisävakauttaminen on toteutettava 6 ja 7 artiklan mukaisesti, ja sen on täytettävä seuraavat edellytykset:
   
               a)
            
            
               arvopapereita voidaan ylimerkitä ainoastaan merkintäajanjaksona ja tarjoushintaan;
            
         
               b)
            
            
               ylimerkintämahdollisuuden käytön vuoksi sijoituspalveluyritykselle tai luottolaitokselle syntynyt positio, jota lisäosakeoptio ei kata, ei saa ylittää viittä prosenttia alkuperäisestä tarjouksesta;
            
         
               c)
            
            
               edunsaajat saavat käyttää lisäosakeoptiotaan vain siinä tapauksessa, että arvopaperit on ylimerkitty;
            
         
               d)
            
            
               lisäosakeoptio ei saa ylittää 15:tä prosenttia alkuperäisestä tarjouksesta;
            
         
               e)
            
            
               ajanjakson, jona lisäosakeoptiota voidaan käyttää, on oltava sama kuin 5 artiklassa säädetty vakauttamisjakso;
            
         
               f)
            
            
               lisäosakeoption käyttö on julkistettava viipymättä ja riittävän yksityiskohtaisesti, mukaan luettuina erityisesti tiedot option käytön ajankohdasta sekä arvopapereiden luonteesta ja lukumäärästä.
            
         IV LUKU
   
      LOPPUSÄÄNNÖS
   
   9 artikla
   Voimaantulo
   Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
   Sitä sovelletaan 3 päivästä heinäkuuta 2016.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 8 päivänä maaliskuuta 2016.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 173, 12.6.2014, s. 1.
   
      (2)  Komission asetus (EY) N:o 809/2004, annettu 29 päivänä huhtikuuta 2004, Euroopan parlamentin ja neuvoston direktiivin 2003/71/EY täytäntöönpanosta esitteiden sisältämien tietojen, esitteiden muodon, viittauksina esitettävien tietojen, julkistamisen ja mainonnan osalta (EUVL L 149, 30.4.2004, s. 1).
   
      (3)  Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).
   
      (4)  Komission täytäntöönpanoasetus (EU) 2016/1055, annettu 29 päivänä kesäkuuta 2016 sisäpiiritiedon asianmukaisen julkistamisen ja sisäpiiritiedon julkistamisen lykkäämisen teknisiä keinoja koskevista Euroopan parlamentin ja neuvoston asetuksen (EU) N:o 596/2014 mukaisista teknisistä täytäntöönpanostandardeista (Katso tämän virallisen lehden sivu 47).
   
      (5)  Euroopan parlamentin ja neuvoston direktiivi 2004/109/EY, annettu 15 päivänä joulukuuta 2004, säännellyillä markkinoilla kaupankäynnin kohteeksi otettavien arvopaperien liikkeeseenlaskijoita koskeviin tietoihin liittyvien avoimuusvaatimusten yhdenmukaistamisesta ja direktiivin 2001/34/EY muuttamisesta (EUVL L 390, 31.12.2004, s. 38).
   
      (6)  Euroopan parlamentin ja neuvoston direktiivi 2012/30/EU, annettu 25 päivänä lokakuuta 2012, niiden takeiden yhteensovittamisesta samanveroisiksi, joita jäsenvaltioissa vaaditaan Euroopan unionin toiminnasta tehdyn sopimuksen 54 artiklan toisessa kohdassa tarkoitetuilta yhtiöiltä niiden jäsenten sekä ulkopuolisten etujen suojaamiseksi osakeyhtiöitä perustettaessa sekä niiden pääomaa säilytettäessä ja muutettaessa (EUVL L 315, 14.11.2012, s. 74).
   
      (7)  Euroopan parlamentin ja neuvoston asetus (EU) N:o 600/2014, annettu 15 päivänä toukokuuta 2014, rahoitusvälineiden markkinoista sekä asetuksen (EU) N:o 648/2012 muuttamisesta (EUVL L 173, 12.6.2014, s. 84).